Stadion kraj Bistrice
Gradski stadion u Nikšiću ili poznatiji kao Stadion kraj Bistrice je višenamenski stadion u Nikšiću. Trenutno se najviše koristi za fudbalske utakmice, a domaći teren je fudbalskom klubu Sutjeska. Otvoren je 1982. godine, a kapacitet stadiona je 10.800 sjedećih mjesta.

Istorijat 
Stadion "Kraj Bistrice" je gradski stadion u Nikšiću i na njemu svoje utakmice igra fudbalski klub Sutjeska, ali i drugi crnogorski klubovi kada to situacija nalaže, pogotovo zbog loše razvijene sportske infrastrukture u većini crnogroskih gradova. Temelji gradskog stadiona "Kraj Bistrice" udareni su 1955. godine. Stadion je izgrađen po projektu čuvenog jugoslovenskog arhitekte Koste Popovića. Prvi meč na novom igralištu pokraj rijeke Bistrice odigrali su domaća Sutjeska i podgorička Mladost (nekadašnji Titograd), a koja je završena pobjedom domaće ekipe. Od tog trenutka pa sve do danas, gotovo sve velike fudbalske utakmice, ali i brojne manifestacije poput maratona, defilea, koncerata, održavane su na ovom stadionu. 1964. godine fk Sutjeska prvi put ulazi u Prvu saveznu ligu SFRJ i na taj način na ovom stadionu ugošćava sportske velikane tadašnje Jugoslavije poput Crvene Zvezde, Partizana, Dinama, Hajduka i dr. Godinama igrajući takvu ligu, Sutjeska je izrasla u nezaobilazno ime kada je u pitanju jugoslovenski fudbal, a u Crnoj Gori se i dan danas smatra jednom od najuspješnijih, najstarijih i najvećih sportskih institucija. Krajem sedamdesetih godina na stadionu je podignuta i prva natkrivena tribina, a u tom periodu interesovanje za utakmice fk Sutjeske je bilo enormno veliko, tako da je derbi mečeve pratilo i do 19000 gledalaca, koliko je zabilježeno na prvoligaškom meču protiv beogradske Crvene Zvezde u sezoni 1971/72 godine. Raspadom SFRJ interesovanje za fudbal u gotovo cijeloj bivšoj državi značajno opada. Tako je bilo i u Nikšiću, gje je došlo i do reorganizacije domaćeg fudbalskog kluba. Formiranjem Savezne republike Jugoslavije (SRJ) formirana je i nova liga, koju su činili srpski i crnogorski klubovi. Sutjeska je u tom periodu bila stabilan prvoligaš, a nakon zapaženih uspjeha 2003. godine nakon utakmice sa Radničkim iz Niša, krenuli su radovi na obnovi sportskog kompleksa. Izgradjena je nova istočna tribina, a broj gledalaca se značajno povećava, gdje derbi susrete prati i do 10000 gledalaca. Stadion u tom trenutku ima kapacitet od blizu 11000 mjesta. Te sezone Sutjeska je prvi put u istoriji stekla pravo da međunarodne fudbalske utakmice igra na svom stadionu. Nakon formiranja crnogorske lige 2006. godine, Sutjeska zapada u neugodnu finansijsku situaciju, koja se ponavlja čak nekolike sezone, pri čemu posjeta na gradskom stadionu enormno opada, sve do 2013. godine kada Sutjeska organizaciono i igrački osnažena postaje šampion Crne Gore. I narednih sezona, izuzetno lošu statistiku posjete na crnogorskim terenima, "izvlači" Sutjeska, koja u tom trenutku igra na jednom od dva stadiona u Crnoj Gori koji imaju licencu za odigravanje medjunarodnih utakmica. 2011. godine oko sportskog stadiona izgradjen je prostrani parking prostor za automobile i autobuse, a 2015. godine na Sutjeskin 95 rodjendan stadion "Kraj Bistrice" dobija reflektorsko osvjetljenje jačine 1400 luksa i mogućnost igranja utakmica u noćnim terminima. Međutim, ono što se nije promjenilo od prvog dana je kvalitet prirodne trave, koja je i u onoj velikoj Jugoslaviji smatrana za najbolju. Stadion "Kraj Bistrice" danas je nezvanični stadion mladih selekcija reprezentacije Crne Gore.

Danas 
Gradski stadion “Kraj Bistrice”, nalazi se u Dragovoj Luci, gradskom predgrađu, kapaciteta je 10,800 gledalaca, sa dvije tribine, istocnom i zapadnom, kao i stvorenim prostorom za dogradnju južne i sjeverne tribine. Cjelokupan kompleks je sa sjedištima za gledaoce, travnata podloga je isključivo prirodna, jedna je od najkvalitetnijih u regionu (najkvalitetnija u SFRJ), a okružena je atletskom stazom. Stadion je osposobljen za odigravanje utakmica i u noćnom terminu zahvaljujući reflektorskom osvjetljenju jačine 1400 luksa. Prsten oko objekta čini savremeni prostrani parking prostor za automobile i autobuse. U sklopu sportskog kompleksa je i moderan trening teren sa sintetičkom podlogom i mini prostorom za gledalište. Jedan je od tri stadiona u Crnoj Gori koji posjeduje licencu za odigravanje međunarodnih utakmica pod okriljem UEFE.

Povezano 
 Spisak fudbalskih stadiona u Crnoj Gori

Kraj Bistrice
Opština Nikšić